**‏13 מאי 2018**

**לשכת עורכי הדין במחוז דרום והמרכז הישראלי לאפוטרופסות בערב עיון עם פרישתו של מנכ"ל המרכז הישראלי לאפוטרופסות, ד"ר זאב פרידמן:**

**סוגיות במינוי "ייפוי כוח מתמשך" כחלופה לאפוטרופסות**

סגן נשיאת בית המשפט לענייני משפחה בבאר-שבע, השופט **אלון גביזון**, נציגי משרדי המשפטים והרווחה, אנשי האפוטרופוס הכללי ונציגי המרכז הישראלי לאפוטרופסות ישתתפו בערב עיון מיוחד, שעורכים לשכת עורכי הדין במחוז דרום בשיתוף המרכז הישראלי לאפוטרופסות בנושא "ייפוי כוח מתמשך – אפוטרופסות", שנערך לכבודו של מנכ"ל המרכז הישראלי לאפוטרופסות, ד"ר **זאב פרידמן**, עם פרישתו מהתפקיד.

ערב העיון יתמקד בהשלכות תיקון 18 לחוק הכשרות המשפטית והאפוטרופסות, בכל הקשור לאפוטרופסות וחלופותיה, לרבות ייפוי כוח מתמשך, הנחיות מקדימות, תומך בקבלת החלטות וב"עניינים אישיים", לטובתו של האדם שמונה לו אפוטרופוס. בערב העיון ינסו המשתתפים לבחון את הסוגיות השונות, כיצד לאור התיקון לחוק, ניתן וצריך להגן על האוטונומיה של החלשים בחברה ועל זכויותיהם.

בכנס ישתתפו עו"ד **דני אליגון**, יו"ר לשכת עורכי הדין במחוז הדרום; עו"ד **רחל אוחנה**, הממונה הארצית בפיקוח על אפוטרופוסים באפוטרופוס הכללי במשרד המשפטים; **תמר פורת**, מנהלת מחוז הדרום במרכז הישראלי לאפוטרופסות. היועצת המשפטית של משרד הרווחה, עו"ד **רינת וייגלר** והממונה הארצית לתחום ייצוג זקנים ולכשרות משפטית במשרד המשפטים, עו"ד ד"ר **מיטל סגל רייך**, יתדיינו ויציגו דילמה במקרה פרטני של התערבות בענייניו האישיים של אדם שמונה לו אפוטרופוס.

ד"ר **זאב פרידמן**, מנכ"ל המשרד הישראלי לאפוטרופסות - תאגיד האפוטרופסות הגדול והוותיק בישראל, שהוקם בשנת 1977 על-ידי משרד המשפטים, שלכבוד פרישתו, לאחר למעלה מ- 9 שנים, מתקיים ערב העיון, יציג מקרים ודילמות בהם טיפל המרכז בשנות כהונתו כמנכ"ל, ואת ערב העיון יחתום השופט, **אלון גביזון**, סגן נשיאת בית המשפט לענייני משפחה במחוז הדרום, שידבר בנושא עניינים אישיים – מהות ופיקוח.

את ערב העיון ינחה עו"ד **משה בן דוד** ממשרד **בן-דוד – אברהם – הכהן**, מחבר הספר: "אפוטרופסות – הלכה למעשה", שאף היה אמון על תוכן הערב.

האירוע יתקיים ביום רביעי, 16.5.18, בשעה 15:30, בבית לשכת עורכי הדין בבאר שבע, מגדל שבע – בניין אסותא, (שד' רגר 11).